Stanovnici Stantona u Kentuckyju s nevjericom prate slučaj Azre Bašić
“Nisam vjerovao i još uvijek ne vjerujem” - rekao je susjed 51-godišnjakinje rođene u Rijeci koja je optužena za ratne zločine u BiH
“Ljudi vide da je ovo ruralno područje, seoska cesta...Ovdje mogu živjeti dosta dobro i ne biti primjećeni” - izjavio je lokalnoj televiziji šerif Stantona. U saveznoj državi Kentucky uhićena je pod optužbom za ratne zločine jedna žena rođena u Hrvatskoj. Azra Bašić je rođena prije 51 godinu u Rijeci, a optužena je za ratne zločine protiv civila za rata u Bosni i Hercegovini. Živjela je u mjestu Stanton, u saveznoj državi Kentucky. “Ljudi vide da je ovo ruralno područje, seoska cesta...Ovdje mogu živjeti dosta dobro i ne biti primjećeni” - izjavio je lokalnoj televiziji šerif Stantona. Azru Bašić traži bosanskohercegovački sud zbog navodnih ratnih zločina izvršenih 1992. godine nad srpskim civilima dok je, kako javljaju američki mediji, zapovjedala jednom postrojbom Hrvatske vojske. Između ostalog optužena je da je jednom zatvoreniku u logoru “Čardak” kod Dervente prerezala vrat te da je tjerala ostale zatvorenike da piju krv s rane ubijenog, zatim da je zapalila jednog zatvorenika, da je ljudima čupala nokte... Tko bi od stanovnika ovog seoskog područja u Kentuckyju pomislio da je njihova susjeda, koja se predstavljala kao Isabell, mogla biti takav monstrum. “Nisam vjerovao i još uvijek ne vjerujem” - kaže nam jedan sugrađanin Azre Bašić. Azra Bašić je imala kuću šezdesetak kilometara od Lexingtona i radila je u staračkom domu i tvornici sendviča. Prema sudskoj dokumentaciji Azri Bašić djevojačko je prezime Alešević i navodno se udala 2004. godine u Bosni i Hercegovini. U Americi je prvo živjela u saveznoj državi New York, a prije pet godina se preselila u Kentucky. Sud donio odluku da je zadrži u pritvoru bez mogućnosti jamčevine, a 1. travnja će biti održano saslušanje.